Bible (Early Wycliffe)/II. Corinþis - Wikisource, the free online library\nBible (Early Wycliffe)/II. Corinþis\nÞe prolog to Galaþies\n2384113Wycliffe's Bible — II. Corinþis\n1 Prolog to Þe ſecunde piſtle to CorinÞijs\nProlog to Þe ſecunde piſtle to CorinÞijsEdit\nAftir penaunce don, a comfortable piſtle he wrytiþ to hem fro Troade, by Tite; and preiſynge hem he counceiliþ to betre, ſchewynge hem y ſorowid, but ſoþli amendid.\nEnde of þe prolog; bigynnynge þe ſecunde piſtle.\nPoul, apoſtle of Jheſu Criſt, bi þe wille of God, and Tymoþe, broþir, to þe chirche of God þat is at Corinþi, wiþ alle ſeyntis þat ben in al Acaye, grace to ȝou, and pees of God oure fadir, and of þe Lord Jheſu Criſt. Bleſſid be God and fadir of oure Lord Jheſu Criſt, fadir of mercies, and God of al comfort, or ſolace, þat comfortiþ vs in al oure tribulacioun, þat and we mown comforte hem, þat ben in al preſſure, or ouerleyinge, by þe exortacioun, or moneſtynge, by which and we ben moneſtid of God. For as þe paſſiouns of Criſt ben plenteuous in vs, ſo and by Criſt oure coumfort is plenteuous. Forſoþ wher we ben trowblid, or purſuwed, for ȝoure techinge and helþe, eþir we ben comfortid, for ȝoure comfort, eþir we ben moneſtid, for ȝoure moneſtinge and heelþe. Þe which worchiþ in ȝou þe ſuffryng of þe ſame paſſiouns, þe whiche and we ſuffren, þat oure hope be ſadd for ȝou; witynge for as ȝe ben felowis of paſſiouns, ſo ȝe ſchulen be and of comfort. Forſoþe, briþeren, we wolen not ȝou for to vnwite of oure tribulacioun, þat is don in Aſye; for ouer maner we ben greuyd aboue vertu, or myȝte, ſo þat it anoyȝede vs, ȝhe, for to lyue. But we ſilf in vs ſilf hadden anſwere of deeþ, þat we be not triſtinge in vs ſilf, but in God þat reyſiþ deede men. Þe which delyuerede vs, and delyuereþ fro ſo greet perelis, in to whom we hopen, for and ȝit he ſchal delyuere, helpynge and ȝou in prayere for vs; þat of þe perſoones of manye faces of þat ȝyuynge þat is in ȝou, by manye parceneris, graces, or þankyngis, ben don to God for vs. Forwhi oure glorie is þis, þe witneſſinge of oure conſcience, þat in ſympleneſſe and clenneſſe of God, and not in fleiſchly wyſdom, but in þe grace of God, we lyuen in þis world, forſoþ more plenteuouſly to ȝou. Soþli we wryten not oþere þingis, þan þo þat ȝe han rad and knowen, forſoþ I hope þat til to þe ende ȝe ſchulen knowe, as and ȝe han knowen vs of party; for we ben ȝoure glorie, and ȝe oure in þe day of oure Lord Jheſu Criſt. And in þis triſtnynge I wolde firſte come to ȝou, þat ȝe hadden þe ſecunde grace, and þat I ſchulde by ȝou paſſe in to Macedonye, and eft fro Macedonye I ſchulde come to ȝou, and of ȝou be ledd in to Judee. Forſoþ whanne I wolde þis þing, wher I vſide liȝtneſſe, or þo þingis þat I þenke, I þenke aftir þe fleiſch, þat at me be, is and not, or ȝhe and nay? Forſoþ God is trewe, for oure word þe which was at ȝou, þer is not in it is and nay, but in it is is, þat is, treuþe. Soþeli Jheſus Criſt, þe ſone of God, þe which is prechid in ȝou by vs, by me, and Syluan, and Tymoþe, þer was not in him is and nay, but in hym is was, þat is, ſtedefaſt treuþe. Forſoþ how many euere ben biheeſtis of God, in him is, þat is, ben fulfillid. Þerefore and by him we ſeyn amen to God, to oure ioye. Þe which ſoþli confermeþ vs wiþ ȝou in Criſt, and þe which God anoyntide vs, and þat markide vs, and ȝaf a wed, or eernes, of þe ſpirit in oure hertis. Forſoþ I inclepe God witneſſe in to my ſoule, þat I ſparinge ȝou cam not ouer Corinþe; not for we ben lordis of ȝoure feiþ, but we ben helperis of ȝoure ioye; forwhi þorw bileue ȝe ſtonden.\nForſoþ I ordeynede þis ilke þing at me, þat I ſchulde not come eftſoone in to ſorwe to ȝou. Soþli if I make ȝou ſori, or heuy, and who is he þat gladdiþ me, no but he þat is ſorowful of me? And þis ſame þing I wroot to ȝou, þat whanne I ſchal come, I haue not ſorwe vp ſorwe, of hem of þe whiche it bihofte me for to ioye. Triſtynge in ȝou alle, for my ioye is of ȝou alle. For whi of moche tribulacioun and angwiſche of herte I wroot to ȝou by manye teeris, þat ȝe be not ſori, but þat ȝe wite what charite I haue more plenteuouſly in ȝou. Forſoþ if ony man haþ maad me ſorwful, he haþ not maad me ſorwful but in party, þat I charge, or diſeeſe, not ȝou alle. Þis blamynge þat is maad of many, ſufficiþ to him, þat is ſuch maner man; ſo þat aȝenward ȝe ȝyue more and comforte, leſt perauenture he þat is ſuch maner man, be ſopun vp, or diſpeire, by more greet heuyneſſe. For which þing I biſeche ȝou, þat ȝe conferme charite in to him. Forſoþ þerfore and I wroot, þat I knowe ȝoure aſayinge, wher in alle þingis ȝe ben obedyent. Forſoþ to whom ȝe han ony þing ȝouen, and I haue forȝeuen. Forwhi and I þat I ȝaf, if I ony þing ȝaf, haue ȝouun for ȝou in þe perſoone of Criſt, þat we be not diſſeyued of Saþanas; ſoþli we vnknowen not his þouȝtis. Forſoþ whanne I hadde comen to Trowade for þe goſpel of Criſt, and a dore was openyd to me in þe Lord, I hadde not reſte to my ſpirit, for þat I fond not my broþir Tite, but I ſeyinge to hem far wel, paſſide into Macedonye. Þerfor þankingis to God, þat euermore makiþ vs to haue victorie in Criſt Jheſu, and ſchewiþ by vs þe odour of his knowynge in ech place; for we ben þe good odour, or ſauour, of Criſt to God, in þes þat ben maad ſaaf, and in þes þat periſchen. To oþere ſoþli odour of deeþ in to deeþ, to oþere forſoþ odour of lyf into lyf. And to þes þingis who ſo able? Soþli we ben not as ful manye, auoutrynge þe word of God, but of clenneſſe, but as of God, bifore God in Criſt we ſpeken.\nBigynne we eftſoone for to comende, or preiſe, vs ſilf? or wher we neden, as ſumme, preiſynge lettris to ȝou, or of ȝou? Ȝe ben oure piſtle, writun in ȝoure hertis, þe which is kowd and radd of alle men; ȝe maad opyn, for ȝe ben þe piſtle of Criſt myniſtrid of vs, and writun, not wiþ enke, but by þe ſpirit of quyk God; not in ſtoony tablis, but in fleiſchly tablis of herte. Forſoþ we han ſuch triſt by Criſt to God; not þat we ben ſufficient for to þenke ony þing of vs, as of vs, but oure ſufficience is of God. Þe which and made vs able myniſtris of þe newe teſtament, not bi lettre, but by ſpirit; for þe lettre ſleiþ, forſoþ þe ſpirit quykeneþ. For if þe myniſtracioun of deeþ defformyd by lettris in ſtoones was in glorie, ſo þat þe children of Iſrael myȝten not biholde in to þe face of Moyſes, for þe glorie of his cheere, þe which glorie is auoydid, hou not more þe myniſtracioun of ſpirit ſchal be in glorie? Forwhi if þe myniſtracioun of dampnacioun is in glorie, moche more þe myniſterie, or ſeruynge, of riȝtwyſneſſe is plenteuous in glorie. Forwhi neþer þat þat was cleer in þis part, was glorified for excellent glorie; ſoþly if þat þat is auoydid, is bi glorie, moche more þat þat dwelliþ is in glorie. Þerfore we hauynge ſuch hope, vſen moche triſt; and not as Moyſes puttide a veyl on his face, þat þe children of Iſrael ſchulde not byholde in to his face, þe which veyl is auoydid. But þe wittis of hem ben aſtoneyed; ſoþli til in to þis day þe ſame veyl in redinge of þe oolde teſtament dwelliþ not ſchewid, for in Criſt it is auoydid, but til in to þis day, whanne Moyſes is radd, þe veyl is putt vpon her hertis. Forſoþ whanne Iſrael ſchal be conuertid to God, þe veyl ſchal be don awey. Forſoþ þe Lord is ſpirit; forſoþ where is þe ſpirit of God, þere is liberte. Forſoþ alle we wiþ ſchewid face biholdinge þe glorie of þe Lord, ben transformyd into þe ſame ymage, fro clereneſſe into clereneſſe, as of þe ſpirit of þe Lord.\nTherfore we hauynge þis adminiſtracioun, or office, vp which we han getun mercy, faylen not, but don a wey þe priuey þingis of ſchame, not walkynge in ſutil gyle, neþer auoutrynge þe word of God, but in ſchewinge of treuþe comendinge vs ſilf to ech conſcience of men bifore God. For if alſo oure goſpel is keuerid, or hid, in þeſe þat periſchen it is keuerid; in whiche þe god of þis world haþ blyndid þe ſoules of men out of þe bileue, or vnfeiþful men, þat þe liȝtnynge of þe goſpel of þe glorie of Criſt, þat is þe ymage of God inuyſible, ſchyne not. Soþli we prechen not vs ſilf, but Jheſu Criſt oure Lord; forſoþe vs ȝoure ſeruauntis by Jheſu. For God, þat ſeide þe lyȝt for to ſchyne of derkneſſis, he haþ ynliȝtid in oure hertis, to þe illumynynge of þe ſcience of þe cleerneſſe of God, into þe face of Jheſu Criſt. Forſoþe we han þis treſour in brotil veſſelis, þat þe hiȝneſſe be of Goddis vertu, and not of vs. In alle þingis we ſuffren tribulacioun, but we ben not maad ſtreit; we ben maad pore, but we ben not diſtroyed; we ſuffren perſecucioun, but we ben not forſaken; we ben maad lowe, but we ben not confoundid; we ben caſt down, but we periſchen not; euermore beringe aboute þe mortifyinge of Jheſu Criſt in oure body, þat and þe lyf of Jheſu be ſchewid in oure bodies. Soþli euermore we þat lyuen, ben takun in to deeþ for Jheſu, þat and þe lyf of Jheſu be ſchewid in oure deedly fleiſch. Þerfore deeþ worchiþ in vs, lyf ſoþli in ȝou. Forſoþ hauynge þe ſame ſpirit of feiþ, as it is writun, I haue bileued, for which þing I ſpak; and we bileuen, for which þing and we ſpeken; witynge for he þat reiſide Jheſu, ſchal reiſe and vs wiþ Jheſu, and ſchal ordeyne vs wiþ ȝou. Soþli alle þingis for ȝou, þat grace beynge plenteuous by manye in doynge of þankingis be plenteuous into glorie of God. For which þing we faylen not, but þouȝ þe ilke þat is wiþouteforþ, oure man be coruptid; neþelees þat man þat is wiþinne forþ, is renewid, or maad newe aȝen, fro day into day. Forſoþ þat þat is in preſent, or now, a litil moment laſtynge, and liȝt, or eſy, þing of oure tribulacioun, worchiþ ouer manere, or meſure, into hiȝneſſe þe euerelaſting weiȝte of glorie in vs, vs not biholdynge þo þingis þat ben ſeyn, but þo þat ben not ſeyn. Soþli þo þingis þat ben ſeyn, ben temperal, or durynge by ſhort tyme; forſoþe þo þingis þat ben not ſeyn, ben euerlaſtinge, or wiþouten ende.\nSoþeli we witen, for if oure erþely hous of þis dwellyng be diſſolued, þat we han a bildyng of God, an hous not maad by hondis, euerlaſtinge in heuenes. Forwhi and in þis þing we mornen, coueitynge for to be cloþid aboue oure dwellinge of heuene; if neþeles we ben founden cloþid, and not nakid. Forwhi and we þat ben in þis tabernacle, ſorwen wiþ inneforþ greuyd, for þat we wolen not be diſpoylid, but be cloþid aboue; þat þe ilke þing þat is deedli, be ſopun vp of lyf. Forſoþe he þat makiþ vs into þis þing, is God, þat ȝaf to vs a wedd, or eernes, of ſpirit. Þerfore we beynge hardy alle gatis, and witinge for þe whyle we ben in þis body, we gon in pilgrymage fro þe Lord; forſoþ we walken by feiþ, and not by cleer ſiȝte. Forſoþ we ben hardy, and han good wille, more for to be in pilgrymage fro þe body, and for to be preſent to God. And þerfore we ſtryuen, wheþer abſent, wheþir preſent, for to pleſe hym. Forſoþe it byhoueþ vs alle for to be ſchewid bifore þe trone of Criſt, þat euery man reſceyue, or telle aȝen, þe propre þingis of body, as he haþ don, eþer good, eþir yuel. Þerfore we witynge þe drede of þe Lord, ſoftly mouen, or counceilen, to men, forſoþ to God we ben opyn; ſoþly I hope, and in ȝoure conſciencis vs for to be knowun. We comenden not vs ſilf eftſoone to ȝou, but we ȝyuen to ȝou occacioun for to glorie for vs, þat ȝe haue to hem þat glorien in þe face, and not in þe herte. Soþli wher we by mynde, or reſoun, paſſen to God, wher we ben ſobre to ȝou? Soþli þe charite of Criſt dryueþ vs; geſſinge, or demynge, þis þing, for if oon is deed for alle, þerfore alle ben deede. And Criſt deyde for alle, þat and þei þat lyuen, lyue not now to hem ſilf, but to him þat deyede for hem, and roos aȝen. And ſo we fro þis tyme han knowe no man vp þe fleiſch; and if we knowen Criſt vp þe fleiſch, but riȝt now we han not knowen. Þerfore if ony newe creature is in Criſt, oolde þingis han paſſid, and lo! alle þingis ben maad newe. Forſoþe alle þingis of God, þe which reconcilede, or acordide, vs to him by Criſt, and ȝaf to vs þe myniſterie, or ſeruyſe, of reconcilinge. Soþli for God was in Criſt, reconcilynge to him þe world, not rettinge to hem her giltis, and puttide in vs þe word of reconcilinge. Þerfore we ben ſett in legacie, or meſſage, for Criſt, as God moneſtinge by vs; we biſechen ȝou for Criſt, be ȝe reconcilid to God. God þe fadir made him þe ſynne for vs, þat is, redempcioun, or ſacrifice for ſynne, þe which knew not ſynne, þat we ſchulde be maad riȝtwyſneſſe of God in hym.\nForſoþe we helpinge moneſtyn, þat ȝe reſceyuen not þe grace of God in veyn. Soþli he ſeiþ, In tyme accept, or wel pleſynge, I haue herd þee, and in þe day of helþe I haue helpid þee. Lo! now a tyme acceptable, lo! now a day of heelþe. To no man ȝyuynge ony offencioun, or hurtynge, þat oure myniſterie, or ſeruyſe, be not reprouyd; but in alle þingis ȝyue we vs ſilf as myniſtris of God, in moche pacience, in tribulaciouns, and in nedis, in angwiſchis, in betyngis, or ſcorgingis, in priſouns, in diſſenciouns wiþ ynne forþ, in trauelis, in wakyngis, in faſtingis, in chaſtite, in ſcience, or kunnynge, in long abydinge, in ſwetneſſe, in þe Hooly Gooſt, in charite not feyned, in þe word of treuþe, in þe vertu of God; by armers of riȝtwyſneſſe on þe riȝt half and left half; by glorie and vnnobley; by yuel fame and good fame; as diſſeyueris, and trewe men; as þei þat ben vnknowen, and knowun; as men deyinge, and lo! we lyuen; as chaſtiſid, and not maad deed; as ſorowful, forſoþ euermore ioyinge; as hauynge nede, or as nedy men, ſoþly makynge manye riche; as no þing hauynge, and weldinge alle þingis. A! ȝe Corynþis, oure mouþ is opyn to ȝou, oure herte is alargid; be ȝe not maad ſtreit in vs, but be ȝe maad ſtreit in ȝoure entrailis. Forſoþe we hauynge þe ſame reward, I ſeye as to ſones, and be ȝe alargid. Nyle ȝe lede ȝok wiþ vnfeiþful men. Soþli what partynge, or comunynge, of riȝtwyſneſſe wiþ wickidneſſe? or what felowſchip of liȝt to derkneſſis? ſoþli what acordinge of Criſt to Belial? or what part of a feiþful, or criſten man, wiþ vnfeiþful, or heþene? but what conſent to þe temple of God wiþ ydols? Forſoþ ȝe ben þe temple of quyk God, as þe Lord ſeiþ, For I ſchal dwelle in hem, and I ſchal walken in; and I ſchal be þe God of hem, and þei ſchulen be to me a peple. For which þing go ȝe out of þe myddel of hem, and be ȝe departid, ſeiþ þe Lord, and touche ȝe not vnclene þing; and I ſchal reſceyue ȝou, and I ſchal be to ȝou in to a fadir, and ȝe ſchulen be to me into ſones and douȝtris, ſeiþ þe Lord almyȝti.\nTherfore, mooſt dereworþe briþeren, we hauynge þes ȝiftis, clenſe vs fro alle filþe of fleiſch and ſpirit, perfytli makynge halowynge in þe drede of þe Lord. Take ȝe vs; we han hurt no man, we han corupt no man, we han bigylid no man. I ſeye not for ȝoure condempnynge; forſoþ I ſeide bifore, þat ȝe ben in oure hertis, for to deie to gidere, and lyue to gidere. Moche triſt is to me anentis ȝou, moche gloriynge is to me for ȝou. I am fulfillid wiþ comfort, I abounde, or am plenteuous, in ioye in al oure tribulacioun. Forwhi and whanne we hadden comen to Macedonye, oure fleiſch hadde no reſte, but we ſuffriden al tribulacioun; forſoþ wiþouteforþ, fiȝtingis, wiþ ynneforþ, dredis. But he þat comfortiþ meeke men, God comfortide vs in þe comynge of Tyte. Forſoþ not oonli in þe comynge of him, but alſo in þe comfort by which he comfortide me in ȝou, tellinge to vs ȝoure deſyr, ȝoure wepinge, ȝoure loue for me, ſo þat I ioyede more. For and if I made ȝou ſori in a piſtle, now it rewiþ me not; and if it rewide, I ſeynge þat þouȝ I made ȝou ſory in þat piſtle at an hour, now haue I ioye; not for ȝe weren maad ſorowful, but for ȝe weren maad ſorowful to penaunce. Soþli ȝe ben maad ſory aftir God, þat in no þing ȝe ſuffre peirement of vs. Forſoþ þat ſorwe þat is aftir God, worchiþ penaunce in to ſtedefaſt heelþe; forſoþ ſorwe of þe world worchiþ deeþ. Lo! ſoþeli þis ſame þing, ȝou for to be ſorowful aftir God, how moche biſyneſſe it worchiþ in ȝou; but defending, but indignacioun, but drede, but deſyr, but loue, but veniaunce. In alle þingis ȝe han ȝouun ȝou ſilf for to be vndefoulid in cauſe, or nede. Þerfore and if I wroot to ȝou, not for him þat dide iniurie, neþer for him þat ſuffride, but for to ſchewe oure byſyneſſe, þe which we han for ȝou bifore God. Þerfore we ben comfortid, forſoþe in oure comfort more plenteuouſly we ioyeden more on þe ioye of Tyte, for his ſpirit is fulfillid of alle ȝou. And if I gloriede ony þing anentis him of ȝou, I am not confoundid, or ſchamyd; but as we han ſpokun to ȝou alle þingis in treuþe, ſo and oure glorie þat was at Tyte, is maad treuþe. And þe entraylis of him ben more plenteuouſly in ȝou, of him hauynge in mynde þe obedience of ȝou alle, how wiþ drede and tremblinge ȝe reſſeyueden him. I haue ioye, þat in alle þingis I triſte in ȝou.\nBriþeren, forſoþe we maken knowe to ȝou þe grace of God, þat is ȝouun in þe chirchis of Macedonye, and þat in moche aſayinge of tribulacioun, þe haboundaunce, or plente, of þe ioye of hem was, and þe hiȝeſte pouert of hem was plenteuous into þe richeſſis of þe ſympleneſſe of hem. For I bere witneſſinge and to hem, vp vertu, or power, and aboue vertu þei weren wilful, wiþ moche moneſtynge biſechinge vs þe grace and comenynge of mynyſterie, þat is maad in to hooly men. And not as we hopiden, but þei ȝauen hem ſilf firſt to þe Lord, aftirward to vs by þe wille of God. So þat we preieden Tyte, þat as he bigan, ſo and he perfoorme in ȝou alſo þis grace. But as ȝe abounden in alle þingis, in feiþ, word, and ſcience, or kunnynge, and al biſyneſſe, moreouer and in ȝoure charite in to vs, þat and in þis grace ȝe habounde. I ſeie not as comaundinge, but by þe biſyneſſe of oþere men alſo prouynge to gidere þe good wit of ȝoure charite. Soþli ȝe witen þe grace of oure Lord Jheſu Chriſt, forwhi he was made nedy for vs, whanne he was ryche, þat ȝe ſchulden be maad ryche by his myſeſte, or nedyneſſe. And I ȝyue counceil in þis þing; ſoþli þis is profitable to ȝou, þat not oonly bigynnen for to do, but and for to wilne fro þe formere ȝeer. Now forſoþe and in dede performe ȝe, þat as þe ynwitt of wil is redy, ſo be it and of performynge of þat þing þat ȝe han. Soþli if þe wille be redy, it is acceptid vp þat þat it haþ, not vp þat þat it haþ not. Forſoþ not þat it be remyſſioun, or ſlouþe, to oþere, forſoþ to ȝou tribulacioun; but of eueneſſe, in þe preſent tyme ȝoure haboundaunce fulfille þe myſeſte of hem, þat and þe haboundaunce of hem be ſupplement, or fulfillinge, of ȝoure myſeſte, þat eueneſſe be maad; as it is writun, He þat haþ moche, haboundide not, and he þat litil, hadde not laſſe. Forſoþ I do þankyngis to God, þat ȝaf þe ſame byſyneſſe for ȝou in þe herte of Tyte, for ſoþeli he reſceyuede exortacioun, or moneſtynge; but whanne he was biſyere, wiþ his wille he wente forþ to ȝou. Forſoþ we ſenten wiþ hym oure broþer, whos preiſynge is in þe goſpel by alle chirchis. Forſoþ not oonly, but and he is ordeyned of chirchis þe felowe of oure pilgrymage into þis grace, þat is mynyſtrid of vs to þe glorie of þe Lord, and to oure ordeyned wille; eſchewinge þis þing, þat no man blame, or diſpiſe, vs in þis plente, þat is mynyſtrid of vs to þe glorie of þe Lord. Soþli we purueyen goode þingis, not oonly bifore God, but alſo bifore alle men. Forſoþ we ſenten wiþ hem and oure broþer, whom we han prouyd in manye þingis ofte, for to be biſy, now forſoþ moche biſyer, in moche triſt in ȝou, eþir for Tyte, þat is my felowe, and in ȝou helpere, eþer oure briþeren, apoſtlis of chirchis of þe glorie of Criſt. Þerfor ſchewe ȝe in to þe faces of chirchis, þe ſchewynge þat is of ȝoure charite and of oure glorie for ȝou into hem.\nForwhi of þe mynyſterie þat is maad into hooly men, it is to me of haboundaunt, or plente, for to wryte to ȝou. Forſoþ I woot ȝoure ynwitt redy, for þe which I haue glorie of ȝou anentis Macedonyes, for and Acaye is redi fro a ȝeer paſſid, and ȝoure loue haþ ſtirid ful manye. Forſoþ we han ſent briþeren, þat þat þing þat we glorien in ȝou, be not auoydid in þis partie, þat as I ſeyde, ȝe be redy. Leſt when Macedonyes ſchulen come wiþ me, and ſchulen fynde ȝou vnredy, we ſchamen, þat we ſeye ȝou not, in þis ſubſtaunce. Þerfore I geſſide neceſſarie for to praye briþeren, þat þei come bifore to ȝou, and make redy þis bihiȝt bleſſynge for to be redy, ſo as bleſſinge, not as auarice. Þis þing forſoþe I ſeye, for he þat ſowiþ ſcarſly, ſchal and ſcarſly repe; and he þat ſowiþ in bleſſingis, ſchal repe and of bleſſyngis. Ech man as he caſtide in his herte, not of heuyneſſe, or of nede; forſoþ God loueþ a glad ȝyuere. Forſoþe God is myȝty for to make al grace abounde in ȝou, þat ȝe in alle þingis euermore hauynge al ſufficience, abounde in to al good work; as it is writun, He delide a brood, he ȝaf to pore men, his riȝtwiſneſſe dwelliþ into wiþouten ende. Forſoþ he þat myniſtriþ ſeed to þe man ſowynge, and ſchal ȝyue breed for to ete, and he ſchal multiplie ȝoure ſeed, and make moche þe encreſyngis of fruytis of ȝoure riȝtwyſneſſe; þat in alle þingis ȝe maad ryche habounde in to alle ſympleneſſe, þe which worchiþ by vs doynge of þankyngis to God. For þe myniſterie of þis office not oonly filliþ þo þingis þat faylen to hooly men, but alſo aboundiþ by manye in doynge of þankingis to þe Lord, by prouynge of þis mynyſterie, glorifiynge God in þe obedience of ȝoure knowleching in þe goſpel of Criſt, and in ſympleneſſe of comynycacioun into hem and into alle, and in þe biſechinge of hem for ȝou, deſyringe ȝou for þe clere grace in ȝou. I do þankingis to God vpon þe vnenarrable, or þat may not be told, ȝifte of hym.\nForſoþ I Poul biſeche ȝou, by þe homlyneſſe, or myldeneſſe, and ſofteneſſe, or pacience, of Criſt, þe which ſoþely in þe face am meek among ȝou, forſoþ I abſent triſte in ȝou. Forſoþe, briþeren, I preie ȝou, þat I preſent be not hardy by þe ilke triſt, in which I am geſſid for to be hardy in to ſumme, þe whiche deme vs, as we wandren vp þe fleiſch. Forſoþ we walkynge in fleiſch, fiȝten not, or holden not knyȝþod, vp þe fleiſch. Forwhi þe armers of oure knyȝþod ben not fleiſchly, but myȝty to God to þe deſtruccioun of wardingis, or ſtrengþis; we diſtroyinge counceils, and al hiȝneſſe reyſinge him aȝens þe ſcience of God, and dryuynge into caytifte al vndirſtondinge into þe ſeruyſe of Criſt; alſo hauynge in redyneſſe for to venge al vnobedience, whanne ȝoure obedience ſchal be fulfillid. Se ȝe þe þingis þat ben vpon þe face. If ony man triſtiþ to him ſilf, him for to be of Criſt, þenke he þis þing eft anentis himſilf, for as he is Criſtis, ſo and we. Forwhi and if I ſchal glorie ony þing more of oure power, þe which þe Lord ȝaf to vs into edifyinge, and not into ȝoure diſtruccioun, I ſchal not ſchame. Forſoþe þat I be not geſſid as for to feere ȝou by epiſtlis, forwhi þei ſeyn, Þe epiſtlis ben heuye, or greuouſe, and ſtrong, but þe preſence of body ſijk, and þe word contemptible, or worþi for to be diſpyſid. He þat is ſuch maner man, þenke þis, for what maner men we ben abſent by epiſtlis, ſuche maner men vs preſent in dede. Soþli we doren not putte vs among, or compariſowne vs to ſumme, þat comenden hem ſilf; but we metinge, or meſuringe, vs in vs ſilf, and compariſownynge vs ſilf to vs, ſoþli we ſchulden not glorie into ful moche, but vp þe meſure of reule, bi which God meſuride to vs, þe meſure of ſtrecchinge til to ȝou. Forſoþ not as we not ſtrecchinge to ȝou, ouerholden vs. Forſoþ til to ȝou we camen in þe goſpel of Criſt, not gloryinge into ful moche in oþere mennis trauelis. Soþly we hauynge hope of ȝoure feiþ waxynge in ȝou for to be magnyfied vp oure reule in haboundaunce, alſo for to preche into þo þingis þat ben byȝondes ȝou, not for to glorie in oþir mennis reule, in þes þingis þat ben maad redy. Forſoþe he þat glorieþ, glorie in þe Lord. Forſoþ not he þat comendiþ him ſilf is proued, but whom God comendiþ, or preiſiþ.\nI wolde ȝe ſchulden ſuſteyne a litil þing of myn vnwyſdom, but and ſupporte me, or bere vp me. Soþly I loue ȝou by þe loue of God; ſoþli I haue bihiȝt, or bicome borwe, for to ȝyue ȝou a chaſt virgyne to a man, Criſt. Forſoþ I drede, leſt as þe ſerpent diſceyuede Eue wiþ his ſutil wordis, ſo ȝoure wittis ben corupt, and falle doun fro þe ſympleneſſe þat is in Criſt. Forwhi if he þat comeþ, prechiþ anoþir Criſt, whom we prechen not, or if ȝe taken anoþir ſpirit, whom ȝe reſſeyueden not, or anoþir goſpel, þe which ȝe reſceyueden not, riȝtly ȝe ſchulden ſuffre. Soþli I wene for to haue don no þing laſſe fro þe greete apoſtlis. Forwhi þouȝ I be vnlerned in ſermoun, or word, but not in ſcience, or kunnyng. Forſoþ in alle þingis I am ſchewid, or maad knowe, to ȝou. Or wheþir I haue do ſynne, mekynge, or makinge lowȝ, my ſilf, þat ȝe ben enhaunſid, for freely I euangeliſide to ȝou þe euangelie of God? I ſpoilide, or made nakide, or took ȝiftis, of oþir chirchis, takynge ſoude to ȝoure ſeruyſe. And whenne I was anentis ȝou, and nedide, I was chargeous to no man; forwhi briþeren þat camen fro Macedonye, ſupplieden, or fulfilden, þat þat failide to me. And in alle þingis I haue kept, and ſchal kepe me wiþoute charge to ȝou. Þe treuþe of Criſt is in me; for þis glorie ſchal not be brokun in me, in þe regiouns, or kuntrees, of Achaye. Whi? for I loue not ȝou? God woot. For þat þat I do, and I ſchal do, þat I kitte awey þe occaſioun of hem, þat wolen occaſioun, or plente, or power, þat in þe þing, in which þei glorien, þei be founde ſuche as and we. Forwhi ſuche falſe apoſtlis ben trecherous, or gylous, work men, transfiguringe hem into apoſtlis. And not wondir; ſoþli he Saþanas transfyguriþ him into an aungel of lyȝt. Þerfor it is not greet, if his myniſtris ben transfigurid as þe myniſtris of riȝtwyſneſſe, whos ende ſchal be aftir hir workis. Eft I ſeye, leſt ony man deme me vnwyſe; ellis take ȝe me vnwyſe, þat and I haue glorie a litil what. Þat þat I ſpeke, I ſpeke not vp God, but as into vnwyſdom, in þis ſubſtaunce of glorie. Forwhi many men glorien vp þe fleiſch, and I ſchal glorie. Forſoþ ȝe ſuffren gladly vnwyſe men, whanne ȝe ſilf ben wyſe. Soþli ȝe ſuſteynen, if ony man dryue ȝou into ſeruage, if ony man deuouriþ, if ony man takiþ, if ony man is enhaunſid bi pride, if ony man ſmytiþ ȝou into face. Vp vnnobley, I ſeye, as we weren ſyke in þis partye. In what þing ony man dar, in vnwyſdom I ſeie, and I dar. Þei ben Ebrewis, and I; þei ben Yſraelitis, and I; þei ben þe ſeed of Abraham, and I; þei ben þe myniſtris of Criſt, and I. As laſſe wys I ſeye, I more; in ful manye trauels, in priſouns more plenteuouſly, in woundis aboue manere, or ouer meſure, in deeþis ofte tymes. I reſceyuede of þe Jewis fyue ſyþis fourty ſtrokis oon leſſe; þries I was betun wiþ ȝerdis, onys I was ſtoonyd, þryes Y maad periſching in ſchip, nyȝt and day I was in depneſſe of þe ſee; in weies ofte, in perelis of flodis, in perels of þeues, in perelis of kyn, in perels of heþen men, in perels in cite, in perels in deſert, in perels in ſee, in perels in falſe briþeren, in traueil and myſeſte, in many wakyngis, in hungir and þirſt, in many faſtingis, in cold and in nakidneſſe. Wiþoute þo þingis þat ben wiþouteforþ; myn eche dayes wakynge, or ſtudyinge, þe biſyneſſe of alle chirchis. Who is ſyk, and I am not ſyk? who is ſclaundrid, and I am not brend? If it bihoueþ for to glorie, I ſchal glorie in þo þingis þat ben of myn infirmyte, or freelte. God and þe fadir of oure Lord Jheſu Criſt, þat is bleſſid into þe worldis, woot, þat I gabbe not, or lyie not. Þe prouoſt, or kepere, of Damaſke, of þe king of þe folk Areþe, kepte þe cite of Damaſcenys for to take me; and by a wyndow in a leep I was latun down by þe wal, and ſo I ſcapide his hondis.\nIf it bihoueþ for to glorie, ſoþli it ſpediþ not; forſoþ I ſchal come to þe viſyouns and reuelaciouns of þe Lord. I woot a man in Criſt bifore fourtene ȝeer; wher in body, wher out of body, I woot not, God woot; ſich a man rauyſchid til to þe þridde heuene. And I woot ſuch a man; wher in body, or out of body, I noot, God woot; for he was rauyſchid into paradys, and herde priuey wordes, þe whiche it is not leefful to a man for to ſpeke. For ſich maner þing I ſchal glorie; forſoþe for me no þing, no but in myn infirmitees. Forwhi and if I ſchal wilne for to glorie, I ſchal not be vnwys; ſoþli I ſchal ſeye treuþe; forſoþ I ſpare, leſt ony man geſſe me ouer þat þing þat he ſeeþ in me, or heeriþ ony þing of me. And leſt þe greetneſſe of reuelaciouns enhaunce me in pride, þe pricke of fleiſch, an aungel of Saþanas, is ȝouun to me, þe which boffatiþ me. For which þing þries I preide þe Lord, þat it ſchuld go awey fro me. And he ſeide to me, My grace ſufficiþ to þee; forwhi vertu is perfitly maad in infirmite. Þerfore gladly I ſchal glorie in myn infirmytees, þat þe vertu of Criſt dwelle in me. For which þing I pleſe to me in myn infirmitees, in wrong diſpiſyngis, or reprouyngis, in nedis, in perſecuciouns, in angwyſchis, for Criſt; ſoþli whanne I am ſyk, þanne I am myȝty. I am maad vnwitty, ȝe conſtreyneden me. Forſoþ I ſchulde, or owȝte, for to be comendid of ȝou; ſoþli I dide no þing leſſe fro hem þat ben apoſtlis aboue manere. Forwhi þouȝ I be nouȝt, neþelees þe ſygnes of myn apoſtilhed ben maad on ȝou, in al pacience, and ſingnes, or miraclis, and grete wondris, and vertues. Soþli what is it, þat ȝe hadden laſſe bifore oþere chirchis, no but þat I my ſilf greuyde ȝou not? Forȝyue ȝe to me þis wrong. Loo! þis þridde tyme I am redy for to come to ȝou, and I ſchal not be greuous to ȝou; forſoþe I ſeke not þo þingis þat ben ȝoure, but ȝou. Forſoþ neþir ſones owen to treſoure, or make treſour, to fadir and modir, but þe fadir and modir to þe ſones. Forſoþ I mooſt wilfully ſchal ȝyue, and I my ſilf ſchal be ouerȝouun for ȝoure ſoulis; þouȝ I more louynge, be leſſe loued. But be it; I greuyd not ȝou, but whanne I was ſutil wyſe, I took ȝou wiþ gyle. Wher I diſceyuede ȝou by ony of hem, þe whiche I ſente to ȝou? I preiede Tyte, and I ſente wiþ him a broþir. Wher Tyte bigylide ȝou? wher we gon not in þe ſame ſpiryt? wher not in þe ſame ſteppis? Sum tyme ȝe wenen, þat we ſchulen excuſe vs anentis ȝou. Bifore God in Criſt we ſpeken; forſoþe, mooſt dere briþeren, alle þingis for ȝoure edyfyinge. Soþeli I drede, leſt perauenture whanne I ſchal come, I ſchal fynde ȝou not which manere I wole, and I ſchal be founde of ȝow which maner ȝe wolen not; leſt perauenture ſtryuyngis, enuyes, ſturdyneſſis, diſſenciouns and detracciouns, priuey ſpechis of diſcord, bolnynges bi pride, debatis be among ȝou; leſt eftſoone whanne I ſchal come, God make me louȝ anentis ȝou, and I weyle manye of hem, þat bifore ſynneden, and diden not penaunce of þe vnclenneſſe, and fornycacioun, and vnchaſtite, þat þei han don.\nLo! þis þridde tyme I come to ȝou, and in þe mouþ of tweyne or þre witneſſis euery word ſchal ſtonde. I ſeide bifore, and ſeye bifore, as preſent twyes, and now abſent, to hem þat bifore han ſynned, and to alle oþere; for if I ſchal come eftſoone, I ſchal not ſpare. Wher ȝe ſeken aſayinge of him þat ſpekiþ in me, Criſt, þe which is not ſyk in ȝou, but is myȝty in vs? Forwhi þouȝ he was crucified of infirmyte, but he lyueþ of þe vertu of God. Forwhi and we ben ſyke in hym, but we ſchulen lyue wiþ him of þe vertu of God in vs. Aſaye ȝou ſilf, if ȝe ben in þe feiþ; ȝe ȝou ſilf proue. Wher ȝe knowen not ȝou ſilf, for Criſt Jheſu is in ȝou? no but ȝe ben repreuable. Forſoþ I hope, þat ȝe knowen for we ben not repreuable. Soþely we preien þe Lord, þat ȝe don no þing of yuel; not þat we ſeme prouyd, but þat ȝe do þat þat is good, forſoþ þat we be repreuable. Forſoþe we mowen no þing aȝens treuþe, but for treuþe. Forſoþ we ioyen, for we ben ſyke, forſoþ ȝe ben myȝty; and we preien þis þing, ȝoure endinge. Soþli þerfore I abſent write þis þing, þat I preſent do not hardere, vp þe power, þe which þe Lord ȝaf to me into edificacioun, and not into diſtruccioun. Briþeren, hennis forward ioye ȝe, be ȝe perfyt, and teche ȝe; vndirſtonde ȝe þe ſame þing; haue ȝe pees, and God of pees and loue ſchal be wiþ ȝou. Greete ȝe wel to gidere in hooly coſſ. Alle hooly men greeten ȝou wel. Þe grace of oure Lord Jheſu Criſt, and þe charite of God, and þe comunynge of þe Hooly Goſt, be wiþ ȝou alle. Amen.\nHeere endiþ þe ſecounde piſtle to Corynþys, and heere bigynneþ epiſtle to Galaþies.\nRetrieved from "https://en.wikisource.org/w/index.php?title=Bible_(Early_Wycliffe)/II._Corinþis&oldid=7141363"


Bible (Early Wycliffe)/Zacharias - Wikisource, the free online library\nBible (Early Wycliffe)/Zacharias\n2384097Wycliffe's Bible — Zacharias\nHere bigynneþ þe boke of Zacharye, prophete.\nIn þe eiȝte moneþ, in þe ſecounde ȝeer of Darius, þe word of þe Lord is maad to Zacharie, ſone of Barachie, ſone of Addo, prophete, ſeyinge, Þe Lord is wroþ vpon ȝour fadris wiþ wraþe. And þou ſhalt ſaye to hem. Þeſe þingis ſaiþ þe Lord of ooſtis. Be ȝe conuertid to me, ſaiþ þe Lord of ooſtis, and Y ſhal be conuertid to ȝou, ſaiþ þe Lord of ooſtis. Be ȝe not as ȝour fadris, to whom former prophetis crieden, ſayinge, Þeſe þingus ſaiþ þe Lord of ooſtis, Be ȝe conuertid of ȝour yuel wayes, and ȝoure warſt þouȝtes; and þei herden not, neþer token entente to me, ſaiþ þe Lord of ooſtis. Wher ben ȝour faders and prophetis? wher þei ſhuln lyue into wiþ outen eende? Neþeleſe my wordis and my lawful þingis, whiche Y comaundide to my ſeruauntis prophetis, wher þei tauȝten not ȝoure fadris? And þei weren to gydre turned, and ſaiden, As þe Lord of ooſtis þouȝte for to do to vs vp oure wayes, and vp oure fyndyngis he dide to vs. In þe foure and twentiþe day of þe elleuenþe moneþ Sabaþ, in þe ſecounde ȝeer of Darius, þe word of þe Lord is maad to Sacharie, ſone of Barachie, ſone of Addo, prophete, ſayinge, Y ſawȝ bi niȝt, and loo! a man ſtyinge vp a rede hors; and he ſtode bitwixe þe places where myrtis wexen, þat weren in þe deepe, and after hym horſis dyuerſe, rede, and white. And Y ſaide, My lord, what ben þeſe? And an angel of þe Lord ſaide to me, þat ſpac in me, Y ſhal ſhewe to þee what þeſe ben. And þe man þat ſtode bitwixe places wher myrtis wexen, anſwerde, and ſaide, Þeſe ben, whom þe Lord ſente, þat þei walke þorow erþe. And þei anſwerden to þe aungel of þe Lord, þat ſtode bitwixe places wher myrtis wexen, and ſaiden, We han walkid þorou erþe, and loo! al erþe is enhabitid, and reſtiþ. And þe aungel of þe Lord anſwerde, and ſaide, Lord of ooſtis, hou longe ſhalt þou not haue mercy of Jeruſalem, and of þe citees of Juda, to whiche þou art wroþ? Þis is now þe ſeuentiþe ȝeer. And þe Lord anſwerde to þe aungel, þat ſpac in me, good wordis, coumfortynge. And þe aungel þat ſpac in me, ſaide to me, Crie þou, ſayinge, Þeſe þingus ſaiþ þe Lord of ooſtis, Y louede Jeruſalem and Syon in grete feruour; and in grete wroþ Y ſhal be wroþ vpon riche folkis; for Y was wroþe a litil, forſoþe þei holpen in to yuel. Þerfore þeſe þingis ſaiþ þe Lord, Y ſhal turne aȝein to Jeruſalem in mercyes. My hous ſhal be byldid in it, ſaiþ þe Lord of ooſtis; and an hangynge lyne, or meſure, ſhal be ſtreiȝt out vpon Jeruſalem. Ȝit crie þou, ſayinge, Þeſe þingus ſaiþ þe Lord of ooſtis, Ȝit my cytees ſhuln flete wiþ goodis, and ȝit þe Lord ſhal coumforte Syon, and ȝit he ſhal cheſe Jeruſalem. And Y reyſide myn eeȝen, and ſawȝ, and loo! foure horns. And Y ſaide to þe aungel þat ſpak in me, What ben þeſe? And he ſaide to me, Þeſe ben hornes, þat wyndewiden Juda, and Iſrael, and Jeruſalem. And þe Lord ſhewide to me foure ſmyþis. And Y ſaide, What cummen þeſe for to do? Whiche ſaiþ, ſayinge, Þeſe ben þe hornes, þat wyndewiden Juda by alle men, and no man of hem reiſide his hed; and þeſe camen for to fere hem, þat þei caſte doun hornes of heiþen men, whiche reyſiden horn vpon þe lond of Juda, for to ſcatere it.\nAnd Y reyſide myn eeȝen, and ſawȝ, and loo! a man, and loo! in his hond a litil coorde of meters. And Y ſaide, Whider goſt þou? And he ſaide to me, Þat Y mete Jeruſalem, and Judee; hou myche is þe breede þerof, and hou myche þe lengþe þerof. And loo! þe angel þat ſpac in me, wente out, and an oþer angel wente out into meetynge of hym, and ſaide to hym, Renne þou, ſpek to þis chijld, ſaiynge, Wiþ outen wall Jeruſalem ſhal be enabitid, for multitude of men and beeſtis in þe mydil þerof. And Y ſhal be to it, ſaiþ þe Lord, a wall of fijr in cumpas; and Y ſhal be in glorye in þe mydil þerof. O! O! O! flee ȝe of þe lond of þe norþ, ſaiþ þe Lord, for in foure wyndis of heuen Y ſcatride ȝou, ſaiþ þe Lord. Þou Syon, flee, þat dwelliſt anentus þe douȝter of Babyloyne. For þeſe þingus ſaiþ þe Lord of ooſtis, After glorie he ſente me to heiþen men, whiche robbiden ȝou; forſoþe he þat ſhal touche ȝou, ſhal touche þe appil of myn eeȝe. For lo! Y reyſe my hond vpon hem, and þei ſhuln be pray to þeſe þat ſeruyden to hem; and ȝe ſhuln knowe, for þe Lord of ooſtis ſente me. Douȝter of Syon, herye þou, and glade; for loo! Y come, and ſhal dwelle in þe mydil of þee, ſaiþ þe Lord. And manye folkis ſhuln be applied to þe Lord in þat day, and þei ſhuln be to me in to a peple, and Y ſhal dwelle in þe mydil of þee; and þou ſhalt wite, for þe Lord of ooſtis ſente me to þee. And þe Lord ſhal welde Juda in to his part, in þe lond halewid, and ſhal cheſe ȝit Jeruſalem. Be eche fleſh ſtille fro þe face of þe Lord, for he rooſe of his holy dwellynge place.\nAnd þe Lord ſhewide to me þe grete preſt Jheſu, ſtondynge byfore þe aungel of þe Lord; and Saþan ſtode on his riȝt half, þat he were aduerſarie to hym. And þe Lord ſaide to Saþan, Þe Lord blame in þee, Saþan, and þe Lord blame in þee, þat ches Jeruſalem. Wher þis is not a dead brond rauyſhid of þe fijr? And Jheſus was cloþid wiþ filþi cloþis, and ſtode byfore þe face of þe aungel. Whiche anſwerde, and ſaiþ to hym þat ſtode bifore hym, ſayinge, Do ȝe awey filþi cloþis fro hym. And he ſaide to hym, Loo! Y haue don awey fro þee þi wickidneſſe, and Y haue cloþid þee wiþ chaungynge cloþis. And he ſaide, Putte ȝe a cleene cappe, or mytre, vpon his heued. And þei puttiden a cleene cappe, or mytre, vpon his heed, and cloþiden hym wiþ cloþis. And þe aungel of þe Lord ſtode, and þe aungel of þe Lord witneſſide Jheſu, ſayinge, Þeſe þingis ſaiþ þe Lord of ooſtis, Ȝif þou ſhalt go in my wayes, and ſhalt keepe my keepyng, and þou ſhalt deme my hous, and ſhalt keepe my porchis; and Y ſhal ȝeue to þee men walkynge, of þeſe þat now ſtonden here niȝ. Heere þou, Jheſu, grete preſt, þou and þi freendis þat dwellen byfore þee, for þei ben men ſignyfyinge þing to cummynge. Loo! ſoþely Y ſhal bringe my ſeruaunt ſpryngynge vp. For loo! þe ſtoon whom Y ȝaf byfore Jheſu, vpon oo ſtoon ben ſeuen eeȝen; and loo! Y ſhal graue þe grauynge þerof, ſaiþ þe Lord of ooſtis, and Y ſhal do awey þe wickidneſſe of þat lond in oo day. In þat day, ſaiþ þe Lord of ooſtus, a man ſhal clepe his frend vndir his vyne ȝerd, and vndir his fijge tree.\nAnd þe aungel turnede aȝein, þat ſpak in me, and reyſide me, as a man þat is reyſide of his ſleep. And he ſaide to me, What ſeeſt þou? And Y ſaide, Y ſawȝ, and loo! a candilſtyke al of gold, and þe laumpe þerof vpon þe hed þerof, and ſeuen lanternes þerof vpon it, and ſeuen veſſels for to holde oyle to þe lanternys, þat weren vpon þe hed þerof. And two olyues þer vpon, oon on þe riȝt half of þe laumpe, and an oþer on þe left half þerof. And Y anſwerde, and Y ſaye to þe angel þat ſpak in me, ſayinge, What ben þeſe þingus, my lord? And þe angel þat ſpak in me, anſwerde, and ſaide to me, Wher þou woſt not what ben þeſe þingus? And Y ſaide, No, my lord. And he anſwerde, and ſaiþ to me, ſayinge, Þis is þe word of þe Lord to Zorobabel, ſayinge, Not in ooſt, neþer in ſtrengþe, bot in my ſpirit, ſaiþ þe Lord of ooſtis. Who þou, grete hill, byfore Zorobabel in to pleyn? and he ſhal leede out þe firſte ſtoon, and ſhal make euene grace to grace þerof. And þe word of þe Lord is maad to me, ſayinge, Þe hondis of Zorobabel foundiden þis hous, and þe hondis of hym ſhuln perfourme it; and ȝe ſhuln wite, for þe Lord of ooſtis ſente me to ȝou. Who forſoþe diſpiſide litil days? and þei ſhuln glade, and ſhuln ſee a ſtoon of tyn in þe hond of Zorobabel. Þeſe ben ſeuen eeȝen of þe Lord, þat rennen aboute in to eche lond. And Y anſwerde, and ſaide to hym, What ben þeſe two olyues on þe riȝþalf of þe candilſtike, and at þe left half? And Y anſwerde þe ſecounde tyme, and ſayde to hym, What ben þe two eris, or rijp fruyt, of þe olyues, þat ben byſidis þe two golden bilis, in whiche ben oyle veſſelis of gold? And he ſaiþ to me, ſayinge, Wher þou woſt not what ben þeſe þingis? And Y ſaide, No, my lord. And he ſaide, Þeſe ben two ſonys of oyle ſhynynge, whiche ſtonden niȝ to þe lordſhipere of al erþe.\nAnd Y was conuertid, and reyſide myn eeȝen, and ſawȝ, and loo! a bok fleeȝinge. And he ſaide to me, What ſeeſt þou? And Y ſaide, Y ſee a bok fleeȝinge; þe lengþe þerof of twenti cubitis, þe breed þerof of ten cubitis. And he ſaide to me, Þis is þe curs, þat goþ out vpon þe face of al erþe; for eche þeef, as it is writen þere, ſhal be demyd; and eche man ſwerynge, of þis alſo ſhal be deemid. And Y ſhal leede it out, ſaiþ þe Lord of ooſtis, and it ſhal cum to hous of þe þeef, and to hous of þe ſwerynge falſly in my name; and it ſhal dwelle in mydil of his hous, and ſhal waaſte hym, and his trees, and his ſtoones. And þe aungel wente out, þat ſpak in me, and ſaide to me, Reyſe þin eeȝen, and ſee, what þis þing is, þat goþ out. And Y ſaide, What is it? And he ſaiþ, Þis is an amfer, or a veſſel þat ſum men clepen a tankard, goynge out. And he ſaide, Þis is þe eeȝe of hem in eche lond. And lo! a talent of lede was born; and loo! a womman ſyttynge in mydil of þe amfer. And he ſaide, Þis is vnpitee. And he keſte hir doun in mydil of þe amfer, and ſente a gobet of leed in þe mouþ þerof. And Y reyſide myn eeȝen, and ſauȝ, and loo! two wymmen goynge out, and a ſpirit in þe wengus of hem; and þei hadden weengus as weengus of a kijte, and reyſiden þe amfer bitwix heuen and erþe. And Y ſaide to þe aungel þat ſpac in me, Whiþer beren þeſe þe amfer? And he ſayde to me, Þat an hous be beeldid þerto in þe lond of Sennaar, and be ſtablid, and putte þere vpon his foundement.\nAnd Y was conuertid, and Y reyſide myne eȝen, and ſawȝ, and loo! foure fourhorſid cartis goynge out of þe mydil of two hillis, and þe hillis hillis of braſſ. In þe firſt foure horſid carte rede horſis, and in þe ſecound foure horſid cart blake horſis; and in þe þrid foure horſid cart white horſis, and in þe fourþ foure horſid carte dyuerſe horſis ſtronge. And Y anſwerde, and ſaide to þe aungel þat ſpac in me, What ben þeſe þingus, my lord? And þe aungel anſwerde, and ſaiþ to me, Þeſe ben foure wyndis of heuen, whiche gon out, þat þei ſtonde byfore þe lordſhipere of al erþe. In whiche weren blake horſis, wente out in to þe lond of þe norþ; and þe white wenten out after hem; and þe dyuers wenten out to þe lond of þe ſouþ. Forſoþe þei þat weren ſtrengeſt wenten out, and ſouȝten for to go, and renne aboute bi al erþe. And he ſaide, Go ȝe, walke ȝe þoru þe erþe. And þei walkiden þoru erþe. And he clepide me, and ſpac to me, ſaiynge, Loo! þei þat gon out in to lond of þe norþ, maden my ſpirit for to reſte in lond of þe norþ. And þe word of þe Lord is maad to me, ſayinge, Take þou of þe tranſmygracioun, or caitiftee, of Olday, and of Toby, and of Byday; and þou ſhalt cum in þat day, and þou ſhalt entre in to þe hous of Joſye, ſone of Sophonye, þat camen fro Babyloyne. And þou ſhalt take gold and ſyluer, and þou ſhalt make crownes, and putte in þe hed of Jheſu, ſone of Joſedech, þe grete preſte; and þou ſhalt ſpeke to hym, ſayinge, Þeſe þingus ſaiþ þe Lord of ooſtus, ſayinge, Loo! a man, Eeſt, or Springynge, his name, and vndir hym ſhal ſpringe; and he ſhal beelde a temple to þe Lord. And he ſhal ful make þe temple to þe Lord, and he ſhal bere glorie, and ſhal ſitte, and ſhal be lord vpon his ſeete; and counſeile of pees ſhal be bitwixe hem two. And crownys ſhuln be to Helem, and Toby, and Ydaie, and Hen, þe ſone of Sophonye, a memorial in temple of þe Lord. And þei þat ben fer, ſhuln cumme, and bylde in þe temple of þe Lord; and ȝe ſhuln witen, for þe Lord of ooſtis ſente me to ȝou. Soþely þis þing ſhal be, ȝif bi heeryng ȝe ſhuln heere þe voyce of þe Lord ȝour God.\nAnd it is maad in þe fourþe ȝeere of Darius, kyng, þe word of þe Lord is maad to Zacharie, in þe fourþe day of þe nynþe moneþe, þat is Caſleu. And Saraſar, and Rogumelech, and men þat weren wiþ hem, ſenten to þe hous of þe Lord, for to preye þe face of þe Lord; þat þei ſhulden ſaye to preſtis of þe hous of þe Lord of ooſtis, and to prophetis, ſpekynge, Wher it is to wepe to me in þe fifþe moneþ, or Y ſhal halewe me, as Y dide now manye ȝeeris? And þe word of þe Lord of ooſtis is maad to me, ſayinge, Speke þou to al þe peple of þe lond, and to preſtis, ſayinge, Whenne ȝe faſtiden, and weiliden in þe fifþe and ſeuenþe moneþe, by ſeuenty ȝeeris, wher ȝe faſtiden a faſt to me? And when ȝe eeten, and drunken, wher ȝee eeten not to ȝou, and drunken to ȝour ſelf? Wher wordis of prophetis ben not, whiche þe Lord ſpak in þe hond of former prophetis, when ȝit Jeruſalem was enhabited, and was ful of ritcheſſis, and it, and þe citees þerof in cumpas þerof, and at þe ſouþ and in feeldi place was enhabited? And þe word of þe Lord is maad to Zacharie, ſayinge, Þeſe þingis ſaiþ þe Lord of ooſtis, ſayinge, Deme ȝe trewe dome, and mercy, and doyngus of mercy do ȝe, eche man to his broþer. And nyl ȝe falſly chalenge þe wydue, and fadirleſſe, or moderleſſe, and þe cumlyng, and pore man; and a man þenke not in his herte yuel to his broþer. And þei wolden not take heed, and þei turneden awey þe ſhuldre goynge awey, and aggregiden, or maden heuy, her eeris, leſt þei herden. And þei puttiden her herte as an adamaunt, leſt þei herden þe law, and wordis whiche þe Lord of ooſtus ſente in his holy Spirit, by hond of former prophetis; and grete indignacioun is maad of þe Lord of ooſtis. And it is don, as he ſpak; and as þei herden not, þei ſhuln crye, and Y ſhal not heere hem, ſaiþ þe Lord of ooſtis. And Y ſcatride hem by alle rewmys, whiche þei knewen not, and þe lond is deſolate fro hem, for þat þere was not a man goynge and turnynge aȝein; and þei han putt þe deſirable lond in to deſert.\nAnd þe word of þe Lord of ooſtis is maad to me, ſayinge, Þeſe þingis ſaiþ þe Lord of ooſtis, Y hatide Syon wiþ grete feruour, and wiþ grete indignacioun Y hatid it. Þeſe þingus ſaiþ þe Lord of ooſtis, Y am turned aȝein to Syon, and Y ſhal dwelle in þe mydil of Jeruſalem; and Jeruſalem ſhal be clepid a cytee of trewþe, and þe hill of þe Lord, an hill halewid. Þeſe þingus ſaiþ þe Lord of ooſtis, Ȝit olde men and olde wymmen ſhuln dwelle in ſtreetis of Jeruſalem, and þe ſtaff of a man in his hond, for multitude of ȝeeris. And ſtreetis of þe citee ſhuln be fulfillid wiþ infauntis and maydens, pleyinge in þe ſtreetis of it. Þeſe þingus ſaiþ þe Lord of ooſtis, Ȝif it ſhal be ſeen hard in eeȝen of þe relikis of þis peple in þo dayes, wher in myn eeȝen it ſhal be hard, ſaiþ þe Lord of ooſtis? Þeſe þingus ſaiþ þe Lord of ooſtis, Loo! Y ſhal ſaue my peple of lond of þe eeſt, and of þe lond of goynge doun of þe ſunne; and Y ſhal leede hem to, and þei ſhuln dwelle in mydil of Jeruſalem; and þei ſhuln be to me in to peple, and Y ſhal be to hem in to God, and in trewþe, and in riȝtwiſneſſe. Þeſe þingis ſaiþ þe Lord of ooſtis, Be ȝoure hondis counfortid, whiche heeren in þeſe days þeſe wordis by þe mouþ of prophetis, in þe day in whiche þe hous of þe Lord of ooſtis is foundid, þat þe temple ſhulde be beeldid. Soþely bifore þo days hijre of men was not, neþer hijre of werk beeſtis was, neþer to man entringe and goynge out was pees for tribulacioun; and Y departide alle men, eche aȝeinus his neiȝbore. Now forſoþe not after þe former days Y ſhal do to þe relikis of þis peple, ſaiþ þe Lord of ooſtus, but ſeed of pees ſhal be; þe vyne ȝerd ſhal ȝeue his fruyt, and þe erþe ſhal ȝeue his buriownyng, and heuens ſhuln ȝeue her dewe; and Y ſhal make þe relikis of þis peple for to welde alle þeſe þingus. And it ſhal be, as ȝe, hous of Juda, and þe hous of Yrael, weren curſynge in heiþen men, Y ſhal ſaaue ȝou, and ȝe ſhuln be bleſſyng. Nyl ȝe dreede, be ȝour hondis coumfortid; for þeſe þingus ſaiþ þe Lord of ooſtis, As Y þouȝte for to tourmente ȝou, whanne ȝoure fadris hadden terrid me to wraþ, ſaiþ þe Lord, and Y hadde not mercy, ſo Y conuertid þouȝte in þeſe days for to do wele to þe hous of Juda and Jeruſalem; nyl ȝe dreede. Forſoþe þeſe ben þe wordis whiche ȝe ſhuln do; ſpeke ȝe trewþe, eche man wiþ his neiȝbore; deme ȝe treuþe and dom of pees in ȝour ȝatis; and þinke ȝe not in ȝoure hertis, eche man yuel aȝeinys his freend, and loue ȝe not a fals oþ; forſoþe alle þeſe þingus ben, whiche Y hate, ſaiþ þe Lord. And þe word of þe Lord of hooſtis is maad to me, ſayinge, Þeſe þingus ſaiþ þe Lord of ooſtis, Faſtyng of þe fourþe moneþe, and faſtynge of þe fifþe, and faſtyng of þe ſeuenþe, and faſtyng of þe tenþe, ſhal be to þe hous of Juda in to ioye and gladneſſe, and in to ful cleere ſolempnytees; loue ȝe oonly treuþe and pees. Þeſe þingis ſaiþ þe Lord of ooſtis, On eche ſyde peplis ſhuln cume, and dwelle in many citees; and þe dwellers ſhuln go, oon to an oþer, ſaiynge, Go we, and biſeche þe face of þe Lord, and ſeeke we þe Lord of ooſtus; alſo Y ſhal go. And many peplis ſhuln cumme, and ſtronge folkis, for to ſeeke þe Lord of ooſtus in Jeruſalem, for to biſeche þe face of þe Lord. Þeſe þingus ſaiþ þe Lord of ooſtis, In þo days, in whiche ten men of alle tungis, or langagis, of heiþen men ſhuln cacche, and þei ſhuln catche þe hem of a man Jew, ſayinge, We ſhuln go wiþ ȝou; forſoþe we han herd, for God is wiþ ȝou.\nThe charge of word of þe Lord, in þe lond of Adrach, and Damaſk, reſte þerof; for þe Lord is þe eeȝe of man, and of alle þe lynagis of Yrael. And Emaþ in termes þerof, and Tyrus, and Sydon; ſoþeli þei token to hem wiſdam gretely. And Tyrus beeldide his ſtrengþynge, and gadride ſyluer as erþe, and gold as fen of ſtreetis. Loo! þe Lord ſhal weelde it, and ſhal ſmyte in þe ſee þe ſtrengþe þerof, and it ſhal be deuoured in fijr. Aſchalon ſhal ſe, and ſhal drede; and Gaza, and ſhal ſorewe ful myche; and Acharon, for þe hoope þerof is confoundid; and þe kyng ſhal periſhe of Gaza, and Aſcalon ſhal not be enhabited; and a departer ſhal ſitte in Azoto, and Y ſhal diſtruye þe pride of Philiſtynes. And Y ſhal take awey þe blood þerof of þe mouþ of it, and þe abhomynaciouns þerof of mydil of þe teeþ þerof, and it alſo ſhal be left to oure God; and it ſhal be as a duyk in Juda, and Accharon as Jebuſey. And Y ſhal enuyrounne myn hous of þeſe þat holden knyȝþode to me, goynge and turnynge aȝein; and þe exactoure, or þe vniuſt axer, ſhal namore paſſe vpon hem, for now Y ſawȝ in myn eeȝen. Þou douȝter of Syon, ioye wiþ outeforþ ynowȝ, ſynge, þou douȝter of Jeruſalem; loo! þi kyng ſhal cume to þee, he iuſt, and ſaueour; he pore, ſtyinge vpon a ſhe aſſe, and vpon a fole, ſone of þe ſhe aſſe. And Y ſhal ſcatere þe foure horſid carte of Effraym, and þe hors of Jeruſalem, and bowe of þe bateile ſhal be diſtruyed; and he ſhal ſpeke pees to heiþen men, and power of hym fro ſe vn to ſe, and fro floodis vn to eendis of þe erþe. And þou in blood of þi teſtament ſentiſt out þi bounden fro þe lake, in whiche is not water. Be ȝe conuertid to ſtrengþing, ȝe bounden of hoope; and þis day Y ſhewynge double þingus ſhal ȝeelde to þee, for Y ſhal ſtretche forþ to me Juda as a bowe, Y ſhal fulfille þe lond of Effraym. And Y ſhal reyſe þi ſones, Syon, vpon þi ſones, Greece, and Y ſhal putte þee as ſwerd of ſtronge. And þe Lord God ſhal be ſeen vpon hem, and þe ſwerd of hym ſhal go out as leyt. And þe Lord God ſhal ſynge in trumpe, and ſhal go in whirlwynd of þe ſouþ; þe Lord of ooſtis ſhal keuere, or defende, hem, and þei ſhuln deuouren, and maken ſuget in ſtones of ſlynge; and þei drynkynge ſhuln be fulfillid as wiþ wyne, and ſhuln be fillid as cruetis, and as hornes of þe auter. And þe Lord God of hem ſhal ſaaue hem in þat day, as a floc of his peple, for holy ſtoonys ſhuln be reyſid vpon þe lond of hym. What forſoþe is þe good of hym, and what þe faire of hym, no but whete of choſen, and wyne buriownynge virgynes?\nAxe ȝe reyn of þe Lord in euenyng tyme, and þe Lord ſhal make ſnowis, and reyn of miȝt of þe cloude; and he ſhal ȝeue to hem, eche by hem ſelf, erbe in þe feeld. For ſymulacris ſpaken vnprofitable þing, and dyuynours ſawen leſyng; and dremers ſpaken veynly, ydely þei confortiden; þerfor þei ben ledde to as a floc, þei ſhuln be tourmentid, for ſheperd is not to hem. Vpon ſheperdis my woodnes is wroþe, and vpon goot buckis Y ſhal viſite; for þe Lord of ooſtis haþ viſited his floc, þe hous of Juda, and haþ putt hem as hors of his glorye in batel. Of hym corner, and of him a litil pale, of hym bowe of batel, and of hym eche exactour, or vniuſt axer, ſhal go out togidre. And þei ſhuln be as ſtronge men, defoulynge cley of wayes in bateil, and þei ſhuln fiȝte, for þe Lord is wiþ hem; and ſtyers of horſis ſhuln be confoundid. And Y ſhal coumforte þe hous of Juda, and Y ſhal ſaaue þe hous of Joſeph; and Y ſhal conuerte hem, for Y ſhal haue mercye of hem; and þei ſhuln be as þei weren, whanne Y hadde not caſt hem awey; forſoþe Y þe Lord God of hem, and Y ſhal graciouſely heere hem. And þei ſhuln be as ſtronge of Effraym, and þe herte of hem ſhal glade, as of wyne; and þe ſonys of hem ſhuln ſee, and glade, and þe hert of hem ſhal ioye wiþ outeforþ in þe Lord. Y ſhal hiſſe, or ſoftly ſpeeke, to hem, and Y ſhal gedre hem, for Y aȝein bouȝte hem, and Y ſhal multiplie hem, as þei weren byfore multiplied. And Y ſhal ſowe hem in peplis, and of fer þei ſhuln biþenke of me; and þei ſhuln lyue wiþ her ſonys, and ſhuln turne aȝein. And Y ſhal aȝein leede hem fro þe lond of Egypt, and of Aſſiriens Y ſhal gedre hem; and to þe lond of Galaad and of Liban Y ſhal bringe hem, and place ſhal not be founden in hem. And he ſhal paſſe in wawe of þe ſe, and ſhal ſmyte wawes in þe ſee, and alle depneſſis of flood ſhuln be confoundid; and þe pride of Aſſur ſhal be meekid, and þe ſceptre of Egipt ſhal go awey. Y ſhal coumforte hem in þe Lord, and in þe name of hym þei ſhuln walke, ſaiþ þe Lord.\nLiban, opne þi ȝatis, and fijr ſhal eete þi cedris. Ȝoule, þou beche, for þe cedre felle doun, for þe grete ben diſtruyed; ȝoule, ȝe ookis of Baſan, for þe ſtronge wijlde wod is kitt doun. Voice of ȝoulyng of ſheperdis, for þe grete doyng of hem is diſtruyed; voice of roryng of lyouns, for þe pride of Jordan is waaſtid. Þeſe þingus ſaiþ þe Lord my God, Feede þou beeſtis of ſlauȝter, whom þei þat weeldiden ſlewen; and ſorewiden not, and ſoulden hem, ſayinge, Bleſſid þe Lord, we ben maad riche. And þe ſheperdis of hem ſpariden not hem, and Y ſhal na more ſpare vpon men enabitinge þe erþe, ſaiþ þe Lord. Loo! Y ſhal bytake men, eche in þe hond of his neiȝbore, and in þe hond of his kyng, and þei ſhuln falle to gydre in to erþe; and Y ſhal not delyuere of þe hond of hem, and Y ſhal feede þe beeſt of ſleaynge. For þis þing, ȝe pore men of þe floc, heeriþ. And Y toke to me two ȝerdis; oon Y clepide Fairneſſe, and þe toþer Y clepide Litil Coorde; and Y fedde þe floc. And Y kitte doun þre ſheperdis in oo moneþe, and my ſoule is drawen to gydre in hem; ſoþely and þe ſoule of hem variede, or chaungide, in me. And Y ſaide, Y ſhal not feede ȝou; þat þat dyeþ, dye; and þat þat is kitt doun, be it kitt doun; and þe toþer deuoure, eche þe fleſhe of his neiȝbore. And Y toke my ȝerde, þat was clepid Fairneſſe, and Y kitte it doun, þat Y ſhulde make voide my couenaunt, þat Y ſmote wiþ alle peplis. And it is led forþ void in þat day; and þe pore of þe floc þat kepen to me, knewen þus, for it is þe word of þe Lord. And Y ſaide to hem, Ȝif it is good in ȝour eeȝen, brenge ȝe my meede; and ȝif nay, reſte ȝe. And þei weyȝiden my meede, þritti platis of ſyluer. And þe Lord ſaide to me, Caſte it awey to a feir maker of ymagis, þe pris, by whiche Y am preyſid of hem. And Y toke þe þritti platis of ſyluer, and Y keſte hem forþe in þe hous of þe Lord, to þe maker of ymagis. And Y kitte doun my ſecounde ȝerde, þat was clepid Litil Coorde, þat Y ſhulde departe, or vnbynde, þe broþerhed bitwixe Juda and Yrael. And þe Lord ſaide to me, Ȝit take to þee veſſels of a foltiſhe ſheperd; for loo! Y ſhal reyſe a ſheperd in erþe, whiche ſhal not viſite forſaken þingus, he ſchal not ſeeke ſcatered þingis, and ſhal not heele þe broken to gydre, and ſhal not nuriſhe forþ þat þat ſtondiþ. And he ſhal eete fleſhis of þe fatt, and ſhal vnbynde þe clees of hem. A! ſheperd, and ydol, forſakynge þe floc; ſwerd on his arme, and on his riȝt eeȝe; þe arm of hym ſhal be dried wiþ dryeneſſe, and his riȝt eeȝe wexinge derk ſhal be maad derc.\nThe charge of word of þe Lord on Yrael. Þe Lord ſaide, ſtretchynge forþ heuen, and foundynge erþe, and makynge þe ſpirit of a man in hym, Loo! Y ſhal putte Jeruſalem a þreſhfold of glotonye to alle peplis in cumpas, bot and Juda ſhal be in aſeegynge aȝeinus Jeruſalem. And it ſhal be, in þat day Y ſhal putte Jeruſalem a ſtoon of charge to alle peplis; alle þat ſhuln lifte it, wiþ conſcicioun, or kittyng to gidre, ſhuln be to-drawen, and alle rewmys of erþe ſhuln be gadrid aȝeinus it. In þat day, ſayþ þe Lord, Y ſhal ſmyte eche hors in to dreed, or leeſyng of mynde, and þe ſtyer of hym in to wodeneſſe; and on þe hous of Juda I ſhal opyn myn eeȝen, and Y ſhal ſmyte wiþ blyndneſſe eche hors of peplis. And duykis of Juda ſhuln ſaye in her hertis, Be þe dwellers of Jeruſalem counfortid to me in þe Lord of ooſtis, þe God of hem. In þat day Y ſhal putte þe duykis of Juda as a chymney of fijr in trees, and as a brond of fijr in hay; and þei ſhuln deuoure at þe riȝt half and left alle peplis in cumpas. And Jeruſalem ſhal be enhabitid eftſoone in his place, in Jeruſalem. And þe Lord ſhal ſaaue þe tabernaclis of Juda, as in þe bygynnyng, þat þe hous of Dauid glorie not greetly, and þe glorie of men dwellynge in Jeruſalem aȝeinus Juda. In þat day þe Lord ſhal defende þe dwellers of Jeruſalem; and it ſhal be, he þat ſhal offende of hem in þat day as Dauyd, and þe hous of Dauyd as of God, as þe aungel of þe Lord in þe ſiȝt of hym. And it ſhal be, in þat day Y ſhal ſeeke for to breke to gydre alle folkis þat cummen aȝeinus Jeruſalem. And Y ſhal heelde out on þe hous of Dauid, and on dwellers of Jeruſalem, þe ſpirit of grace, and of prayers; and þei ſhuln biholde to me, whom þei to gidre ficchiden. And þei ſhuln weile hym wiþ weilyng, as on þe oon bigoten; and þei ſhuln ſorewen on hym, as it is wont for to be ſorewid in deþ of þe firſt bygoten. In þat day grete weilyng ſhal be in Jeruſalem, as þe weilyng of Adremon in þe feeld of Magedon. And erþe ſhal weyle; meynees and meynees by hem ſelf; þe meynees of þe hous of Dauid by hem ſelf, and þe wymmen of hem by hemſelf; meynees of þe hous of Naþan bi hem ſelf, and þe wymmen of hem by hem ſelf; meynees of þe hous of Leuy by hem ſelf, and þe wymmen of hem by hem ſelf; meynees of Semey bi hem ſelf, and þe wymmen of hem bi hem ſelf. Alle meynees, and oþer meynees, and meynees by hem ſelf, and wymmen of hem by hem ſelf.\nIn þat day ſhal be a welle opnynge to þe hous of Dauiþ, and to men dwelling at Jeruſalem, in to waſhyng awey of þe ſynful, and of þe menſtruate. And it ſhal be, in þat day, ſaiþ þe Lord of ooſtis, Y ſhal diſtruye names of ydolis of þe lond, and þei ſhuln namore be þouȝte on; and Y ſhal take awey fro erþe fals prophetis, and þe vnclene ſpirit. And it ſhal be, whan eny man ſhal prophecie ouere, his fader and moder þat gendriden hym, ſhuln ſaye to hym, Þou ſhalt not lyue, for þou haſt ſpoken leſyng in name of þe Lord; and his fadir and modir, gendrers of hym, ſhuln to gidre ficche hym, whanne he haþ prophecied. And it ſhal be, in þat day prophetis ſhuln be confoundid, eche of his viſioun, whan he ſhal prophecie; neþer þei ſhuln be hillid wiþ mantil of ſac, þat þei leeȝe; bot þei ſhuln ſey, Y am not a prophete; a man erþe tilier Y am, for Adam my enſaumple fro my ȝongþe. And it ſhal be ſaid to hym, What ben þeſe woundis in mydil of þin hondis? And he ſhal ſay, Wiþ þeſe Y was woundid in þe hous of hem þat loueden me. Swerd, be þou reyſid on my ſheperd, and on þe wall cleuynge to me, ſaiþ þe Lord of ooſtis; ſmyte þou þe ſheperd, and þe ſheep of þe floc ſhuln be ſcaterid. And Y ſhal turne my hond to þe litil; and þer ſhuln be in eche lond, ſaiþ þe Lord, two parties in it, and ſhuln be ſcatered, and ſhuln faile, and þe þrid part ſhal be left in it. And Y ſhal leede þe þrid part bi fijr, and Y ſhal brenne, as ſyluer is brent, and Y ſhal proue hem, as gold is proued. He ſhal incleepe my name, and Y ſhal graciouſly heere hym; and Y ſhal ſaye, Þou art my peple, and he ſhal ſaye, Þe Lord my God.\nLoo! days cummen, ſaiþ þe Lord, and þi ſpuylis ſhuln be departid in mydil of þee. And Y ſhal gadre alle folkis to Jeruſalem, in to bateyl; and þe citee ſhal be taken, and houſis ſhuln be diſtruyed, and wymmen ſhuln be defoulid. And þe mydil part of þe citee ſhal go out in to caitiftee, and þe toþer of þe peple ſhal not be taken awey fro þe citee. And þe Lord ſhal go out, and ſhal fiȝte aȝeinus þe folkis, as he fauȝte in þe day of ſtryf. And his feet ſhuln ſtonde in þat day on þe hill of olyues, þat is aȝeins Jeruſalem at þe eeſt. And þe hill of olyues ſchal be coruen of þe myddel part þerof to þe eeſt and to þe weſt, þe greet valey bifore brokyn; and þe myddel of þat hill be departid to þe norþ, and þe myddil þerof to þe mydday, or ſouþe. And ȝe ſhuln flee to þe valey of myn hillis, for þe valey of hillis ſhuln be ioyned togidre vn to þe next. And ȝe ſhuln flee, as ȝe fledden fro face of þe erþe mouynge in þe days of Oſee, kyng of Juda; and þe Lord my God ſhal cumme, and alle ſayntis wiþ hym. And it ſhal be, in þat day liȝt ſhal not be, bot colde and froſt. And þer ſhal be oo day, whiche is knowen to þe Lord, not day, neþer niȝt, and in tyme of euyn liȝt ſhal be. And it ſhal be, in þat day quyck waters ſhuln go out of Jeruſalem, þe mydil of hem to þe eeſt ſee, and þe mydil of hem to þe laſt ſee; in ſomer and in wynter þei ſhuln be. And þe Lord ſhal be kyng on al erþe; in þat day þer ſhal be oo Lord, and his name ſhal be oon. And eche erþe ſhal turne aȝein vnto deſert, fro þe litil hill Remmon to þe ſouþ of Jeruſalem. And it ſhal be reyſid, and ſhal dwelle in his place, fro þe ȝate of Beniamyn til to þe place of þe former ȝate, and vn to þe ȝate of corners, and fro þe tour of Ananyel vnto preſſours of þe kyng. And þei ſhuln dwelle þerynne, and curſidneſſe ſhal namore be, bot Jeruſalem ſhal ſitte ſykir. And þis ſhal be þe plage, by whiche þe Lord ſhal ſmyte alle folkis, þat fouȝten aȝeinus Jeruſalem; þe fleſhe of eche man ſtondinge vpon his feet ſhal fayle, or rote, and his eeȝen ſhuln faile to gydre in her hoolis, and his tunge ſhal faile to gydre in his mouþ. In þat day grete noyſe of þe Lord ſhal be in hem, and a man ſhal catche þe hond of his neiȝbore; and his hond ſhal be lockid to gidre on þe hond of his neiȝbore. Bot and Judas ſhal fiȝte aȝeinus Jeruſalem; and riccheſſis of alle folkis in cumpas ſhuln be gadred to gider, gold, and ſyluer, and many cloþis ynowe. And ſo fallyng ſhal be of hors, and mule, and camel, and aſſe, and of alle werc beeſtis, þat weren in þo caſtellis, as þis fallyng. And alle þat ſhuln be reſidu of alle folkis, þat camen aȝeinus Jeruſalem, ſhuln ſtye vp fro ȝeere in to ȝeer, þat þei wirſhipen þe kyng, Lord of ooſtis, and halewe þe feeſt of tabernaclis. And it ſhal be, þei þat ſhuln not ſtye vp of þe meynees of erþe to Jeruſalem, þat þei wirſhipe þe kyng, Lord of ooſtus, reyn ſhal not be on hem. Þat and ȝif þe meynee of Egypt ſhal not ſtye vp, and ſhal not cum, neþer on hem ſhal be; bot fallynge ſhal be, bi whiche þe Lord ſhal ſmyte alle folkis, whiche ſtieden not vp, for to halewe þe feſt of tabernaclis. Þis ſhal be þe ſynne of Egypt, and þis þe ſynne of alle folkis, þat ſtieden not vp, for to halewe þe feſt of tabernaclis. In þat day, it ſhal be, on whiche þing þe bridil of hors is hooly to þe Lord; and caudrons ſhuln be in þe hous of þe Lord, as cruetis byfore þe auter. And euery caudron in Juda and Jeruſalem ſhal be halewid to þe Lord of ooſtis. And alle men ſhuln cum offrynge, and ſhuln take of hem, and ſhuln ſeeþe in hem; and a marchaunt ſhal namore be in hous of þe Lord of ooſtus in þat day.\nHere endiþ þe book of Zacharias, þe prophete, and bigynneþ þe book of Malachie, prophete.\nRetrieved from "https://en.wikisource.org/w/index.php?title=Bible_(Early_Wycliffe)/Zacharias&oldid=7140996"\nThis page was last edited on 19 December 2017, at 22:57.


Þe Þirty Years' Wye - The Roots English (Anglish) Wiki\nÞe Þirty Years' Wye\nThe following is an Anglish Roots Spelling translation and transliteration of an Encyclopedia Britannica article on the Thirty Years' War.\nÞe Þirty Years' Wye began wiþ twin tinderboxes in þe heart of Yorope: one in þe Rineland and þe oþer in Beheemland, boþ lands in þe Holy Roomish Coaserdom. Þe Coaserdom of þe Doich folk was a land of many riches; þere were some 1,000 sundry, somewhat freestanding riches, many of þem full small. Þe Imperial Knights, lords of some of þese riches, and firsthand hews of þe coaser, were hoorly rife in þe suþewest, and each might own one a deal of one þorp, while oþer knights might own lands abute as big as fully freestanding riches elsewhere, such as Scotland or þe Neþerlandish Republick. At þe top came þe lands of þe Habsburgs of Eastrich, spanning þe kingdoms of Beheemland and Ungerland, as well as Eastrich, þe Tyrol, and Alsase, wiþ abute 8,000,000 men dewlling wiþin; next came Sexland, Brandenburg, and Bayern, wiþ more þan 1,000,000 men each; and þen þe Kurpfalts, Hesse, Trier, and Württemberg, wiþ abute 500,000 men each.\nÞese were big riches, but þey were weakened by þree þings. First, þey did not beliefe in primogeniture: Hesse had been split into four deals at þe deaþ of Landgrafe Filip þe Yifel, Looþer's patron, in 1567; þe lands of þe Eastrichish Habsburgs were split in 1564 and again in 1576. Twoþ, many of þe riches were made up of lands strewn abute: þus, þe Kurpfalts was split into an Upper Shire, next to þe borders of boþ Beheemland and Bayern, and a Lower Shire on þe middle Rine. Þese swayers had, in þe going of time, set in Doichland a heller of might among þe riches. Þe landholding strengþ of þe Habsburgs may hafe brought þem a monopoly of þe imperial title from 1438 onward, but þey could do no more: þe oþer aþelings, when þreatened, could set up a þoftship whose herestrengþ mached þat of þe coaser himself. Hueefer, þe þird weakness, þe liefy upheafing of þe 16þ yearhundred, wended all þat: aþelings who had formerly stood togeþer were nue split by lief. Sweefland, for one, more or less mached in span to today's Switzerland, had 68 liefgrey and 40 unliefgrey aþelings and also 32 imperial free boroughs. By 1618 more þan half of þese leaders and almost exactly half of þe landsfolk were Caþolick; þe oþers were Protestant. Neiþer block was willing to let þe oþer call forþ a here. Stunnedness like þiss was to be funde in most oþer shires: þe Reformation and Wiþerreformation had split Doichland into foelike but efen weighed liefteams.\nÞe Lieffriþ of Augsburg in 1555 had put an end to 30 years of fitful infighting in Doichland between Caþolicks and Looþerans by setting up a framework of lawbields for þe folk of þe Coaserdom. At þe top was þe right of efery seckewler wielder, from þe sefen walers dune to þe Imperial Knights, to choose wheþer þeir underlings' lief was to be Looþeran or Caþolick (þe only wikenly þafed liefs). Þe only yutings to þiss ew were þe imperial free boroughs, where boþ Looþerans and Caþolicks were to hafe freedom of worship, and þe Caþolick churchriches, where bishops and abbots who wished to become Looþerans had to step dune first. Þe latter ew gafe rise to a wye in 1583–1588 when þe alderbishop of Colone boded himself a Protestant but werned stepping dune: in þe end a team of Caþolick aþelings, led by þe heretow of Bayern, pushed him ute.\nÞiss "Wye of Colone" was a wharfing ord in þe liefstear of Doichland. Until þen, þe Caþolicks had been þe ones shielding blows, losing grunde steadily to þe Protestants. Efen þe bidding of þe Moot of Trent, which stirred up Caþolicks elsewhere, trucked to strengþen þe standing of þe Roomish church in Doichland. After þe speedful struggle to keep Colone, hueefer, Caþolick aþelings began to forþfill þe cuius regio lodestar wiþ þriþe. In Bayern, as well as in Vürtsburg, Bamberg, and oþer churchriches, Protestants were gifen þe kire of eiþer liefwharfing or fleemdom. Most of þose rined were of þe Looþeran church, already weakened by fleers to Calfinlief, a new lief þat had almost no Doich beliefers at þe time of þe Lieffriþ of Augsburg. Þe wielders of þe Kurpfalts (1560), Nassue (1578), Hesse-Kassel (1603), and Brandenburg (1613) all forsook Looþeranlief for þe new Calfinlief, as did many lesser wielders and a handful of tunes. Small wonder þat þe Looþerans came to loaþe þe Calfinliefers efen more þan þey loaþed þe Caþolicks.\nÞese liefsplits set up a manyfold weafe in Doichland. By þe first yearten of þe 17þ yearhundred, þe Caþolicks were sundly dug in suþe of þe Danewb and þe Looþerans norþeast of þe Elbe; but þe lands in between were a pachwork cwilt of Calfinliefer, Looþeran, and Caþolick, and in some steads one could find all þree. One such was Donuevört, a freestanding borough right beyond þe Danewb from Bayern, bunde (by þe Lieffriþ of Augsburg) to þafe boþ Caþolicks and Protestants. But for years þe smaller deal of Caþolick had not been gifen full rights of open worship. When in 1606 Caþolick priests fanded to hold a forþgang þrough þe roads of þe borough, þey were beaten and þeir relicks and fanes were sullied. Shortly afterward, an Italish Capoochin, Fray Lorenzo, later hallowed, came to þe borough and was himself mobbed by a Looþeran crude. He heard from þe borough's clergy of þeir plight and swore to find boot. Wiþin a year, Fray Lorenzo had gotten oaþs of help from Heretow Maximilian of Bayern and Coaser Rudolf II. When þe Looþeran magistrates of Donuevört flatly werned to gife þeir Caþolick underlings freedom of worship, þe Bayerners marched into þe borough and ednewed Caþolick worship by þrake in Ereyool 1607. Maximilian's men also forbade Protestant worship and set up a leedward þat later handed ofer þe borough to firsthand Bayernish wield.\nÞese befallings þoroughly worried Protestants elsewhere in Doichland. Was þiss, þey wondered, þe first step in a new Caþolick fight against dwild? Waler Frederick IV of þe Kurpfalts took þe lead. On þe 14þ of Þrimilch, 1608, he set up þe Protestant Þoftship, a fellowship þat was to last 10 years and ward against þe Caþolicks. At first first þe Þoftship was Doich only, but before long it became oferþeedish.\nÞe new plight began wiþ þe deaþ of John William, þe childless heretow of Clefes-Jülich, in Reeþmonþ 1609. His heretowdoms, which held a strategick spot in þe Lower Rineland, had boþ Protestant and Caþolick underlings, but boþ of þe main claimers to þe erf were Protestants; under þe cuius regio principle, þeir suxession would lead to þe expulsion of þe Caþolicks. Þe coaser þerefore would not acknowledge þe Protestant aþelings' claim. Sinse boþ were liþs of þe Þoftship, þey sought, and nome, oaþs of herely help from þeir fellows; þey also nome, þrough Cristian of Anhalt, alike oaþs from þe kings of Frankrich and England. Þiss swift growþ in Protestant strengþ made þe Doich Caþolicks set abute wiþ wiþerdeeds: a Caþolick Leag was made between Heretow Maximilian of Bayern and his neighbours on Afterliþe 10, 1609, soon to be þeeded by þe churchy wielders of þe Rineland and being held up by Spain and þe Papacy. Again, bulwarking on one side sparked wiþerdeeds. Þe leaders of þe Protestant Þoftship made a berrowy forþward wiþ England in 1612 (set in stone by þe wedlock between þe Þoftship's steerend, þe young Frederick V of þe Kurpfalts, to þe king of England's daughter) and wiþ þe Duch Republick in 1613.\nAt first sight, þiss seems like þe web of þoftships, crafted by þe leaders of Yorope 300 years later, which plundged þe mainland into World War I. But whereas þe drife behind errandrakes before 1914 was fear of one's rich being bestridden, before 1618 it was fear for one's lief being wiped ute. Þe Þoftship liþs beliefed þat þere was a Caþolick plot to root ute Protestantlief from þe rich. Þiss weening was shared by þe Þoftship's utelandish backers. At þe time of þe Clefes-Jülich erf plight, Her Ralf Winwood, an English errandrake at þe heart of happenings, wrote to his lords þat, alþough "þe goings on of þiss whole business, if slightly recked, may seem eaþly and mean," in trooþ its utecome would "uphold or cast dune þe greatness of þe huse of Eastrich and þe church of Rome in þese lands." Such fears were likely uncalled for at þiss time. In 1609 þe bond of goal between pope and coaser was in sooþ far from flawless, and þe last þing Maximilian of Bayern wished to see was Habsburg midwist in þe Leag: raþer þan þole it, in 1614 he made a sunder fellowship of his own and in 1616 he wiþdrew from þe Leag altogeþer. Þiss waning in þe Caþolick þreat was enough to drife wiþerdeeds from þe Protestants. Alþough þere was ednewed fighting in 1614 ofer Clefes-Jülich, þe liþs of þe Protestant Þoftship had forsaken þeir herely mood by 1618, when þe forþward of þoftship came up for ewnewing. Þey boded þat þey would no longer become wrapped up in þe mere wrangles of lone liþs, and þey set ute to lengþen þeir liþship for only þree years more.\nAlþough wye kind of came to Doichland after 1618 owing to þe worþing of þese herely liefy þoftships, þe link must not be oferblown. Boþ Þoftship and Leag were þe utecome of fear; but þe grundes for fear seemed to be waning. Þe English errandrake in Turin, Isaack Wake, was upbeat: "Þe gates of Janus hafe been shut," he afeed in late 1617, swearing "milde and Halcyonian days not only unto þe dwellers of þiss shire of Italy, but to þe greatest deal of Cristendome." Þat Wake was so soon shown wrong was owed in great deal to happenings in þe lands of þe Habsburgs of Eastrich ofer þe winter of 1617–18.\nRetrieved from "https://wiki.anglish.info/w/index.php?title=Þe_Þirty_Years%27_Wye&oldid=2171"


Carl II Bretta Cyning - Wikipǣdia, sēo frēo wīsdōmbōc\n(Edlǣded of Carl II Greatbryten Cyning)\n(1649 or 1660) - 1685\n1. Æfterra Gēol 1651 (on Scottum)\n23. Ēastermōnaþ 1661 (on Englum)\nCarl I Bretta Cyning\n(oððe Rīces Ræd)\nIacobus II Bretta Cyning\nCaþerine of Braganza\nnān be his agnum hlæfdige\nHenrietta Maria Cƿēn\n6. Sōlmōnaþ 1685\nCarl II ƿæs Engla, Scottena and Ira Cyning, þæm ƿæs se cynedōm edstaþoled æfter þæm betƿuxcyningastīd. He ƿæs Carles I sunu and he ricsode of ðære edstaþelunge, oþ his dēaþ in 1685. Noþȳlǣs Carles rīce berimþ man of 30 Æfterra Gēol 1649 þan ƿæs his fæder behēafod be lǣƿum and be niede fliemede he þæm lande mid his brōdor.\nCarles Cyninges fæder, se ƿæs Carl I Bretta Cyning, ƿæs behēadfod æt Hƿīthealle on 30. Æfterra Gēol 1649, æt þæm cnepe þæs Engliscan Ingeƿinnes. Eftsōn on 5 Sōlmōnaþ 1649 bannede se Ƿitenagemōt of Scotlande þe Carl II biþ cyning ac in Englaland þās sƿīcan staþoledon þā ield sēo hēt þæt Cyninglēas tīd oððe sēo Englisce Cyneƿīse, and þæt rīce ƿæs læd be his ƿitenagemōt and be Oliver Cromƿell. Cromƿell geƿonn sige ofer Carl II æt þæm Ƿigornceaster Fēohte on 3 Haligmōnaþ 1651, and Carl fliemede to Europan. Æfter þās þingum ƿeard Cromƿell tictator ofer Englalande, Scotlande and Īrlande, and Carl ƿæs nigon ƿinter on ƿræcce on Francum, on þæm Niðerlandsmannum, and on þæm Spēoniscum Niðerlandum.\nÆfer Cromƿelles dēaþ in 1658 cƿōm gelytlung in þæm rīce and Carl Cyning ƿæs gelaþod eft to Breten. On 29 Þrimilcemōnaþ 1660, se ƿæs his þritigoþ cenningdæg, ƿæs se cyning underfeng in Lunden mid miclum blīþum cirme. Æfter 1660 in eallum rihtgeƿritum þā getealdon his rīce ƿæs his his æfterfylignes geteald sƿa sƿa ongann his cynedōm æt his fædres dēaþe in 1649.\nCarl ƿæs on mannum bar þone binaman 'Se Blīðe Brego' (Merry Monarch), for þǣm his hiredes līf and gālscipe and for þæm gemǣman līðunge æt geƿunan edhƿyrft æfter endleofen ƿintra rīce be Oliver Cromƿell and þæm Puritans.\nCarles cƿēn, Caþerine of Braganza, bar him nān cƿic cild, ac Carl Cyning ancneaƿ tƿelf hornungsunas be missenlicum hǣmmestrum.\nHis brōdor Iacobus ƿæs Carles Cyninges iefa and oððæt ðe Iacobus forlōsed his rīce æfter þrim ƿintrum ðæt Englisce cynedōm alibbede sƿa sƿa Carl II heald hit.\nFram "https://ang.wikipedia.org/w/index.php?title=Carl_II_Bretta_Cyning&oldid=193571" begeten\nMan nīwanost wende þisne tramet on þǣre 20:51 tīde þæs 29 Wēodmōnaþ 2018.